WIN ขยายพื้นที่โกดังให้เช่าเพิ่ม 86% ปีนี้,เล็งตั้ง REIT-นำบ.ลูกเข้าตลท.
WIN ขยายพื้นที่โกดังให้เช่าเพิ่ม 86% ปีนี้,เล็งตั้ง REIT-นำบ.ลูกเข้าตลท.
9 มิ.ย. 2558

นายจักร จามิกรณ์ ประธานเจ้าหน้าที่บริหาร บริษัท สวนอุตสาหกรรม วินโคสท์ จำกัด (มหาชน) หรือ WIN เปิดเผยว่า บริษัทภายในปีนี้จะมีพื้นที่โรงงาน และอาคารคลังสินค้าให้เช่าเพิ่มขึ้นจากปีก่อน 86% โดยเพิ่มจาก 54,317 ตารางเมตร เป็น 101,121 ตารางเมตร ซึ่งเป็นโรงงาน และอาคารคลังสินค้าจำนวน 4 โรง และมีพื้นที่หลังคาอาคารโรงงาน และคลังสินค้าสำหรับการติดตั้งแผงโซลาร์ 44,000 ตารางเมตร เพื่อการผลิตกระแสไฟฟ้าพลังแสงอาทิตย์จำหน่ายเข้าระบบการไฟฟ้าส่วนภูมิภาคและจำหน่ายให้ลูกค้าที่เช่าพื้นที่
โดยปัจจุบันแหล่งรายได้สำคัญของบริษัทมาจากค่าเช่าพื้นที่อาคารโรงาน และคลังสินค้า ซึ่ง มีอัตราการเช่าพื้นที่อยู่ที่ 70% และคาดหมายว่าจะขยับเพิ่มขึ้นเป็น 80% ภายในปี 58 นอกจากนี้รายได้ก็มาจากระบบสาธารณูปโภคจากการจำหน่ายกระแสไฟฟ้า รายได้จากการจำหน่ายน้ำประปาแก่ลูกค้าภายในสวนอุตสาหกรรม
ขณะที่ภายในปี 58 ต่อเนื่องปี 59 บริษัทมีแผนงานขยายพื้นที่หลังคาอาคารคลังสินค้า สำหรับการติดตั้งแผงโซลาร์ เพื่อการผลิตกระแสไฟฟ้าพลังแสงอาทิตย์เพิ่มขึ้นเป็น 4.488 เมกะวัตต์ ซึ่งเป็นปริมาณการผลิตกระแสไฟฟ้าพลังงานแสงอาทิตย์จากแผงโซลาร์บนหลังคาที่มากที่สุดในอาเซียน และติดอันดับ 1 ใน 10 ของโลก ซึ่งโครงการในเฟส 1 ขนาด 0.988 เมกะวัตต์ ได้เริ่มจำหน่ายไฟฟ้าเชิงพาณิชย์ (COD) แล้ว เมื่อวันที่ 5 มิ.ย.ที่ผ่านมา นอกจากนี้ก็ยังมีแผนงานที่จะจัดตั้งกองทรัสต์เพื่อการลงทุนในอสังหาริมทรัพย์ REIT และแผนในการนำบริษัทลูกเข้าจดทะเบียนซื้อขายในตลาดหลักทรัพย์แห่งประเทศไทย (ตลท.)